ครม.รับทราบผลการจัดงานมหกรรมวัฒนธรรมแห่งชาติภาคใต้ จังหวัดพัทลุง กระตุ้นเศรษฐกิจจากวิกฤติโควิด-19  กว่า 50 ล้านบาท
นายอิทธิพล คุณปลื้ม รัฐมนตรีว่าการกระทรวงวัฒนธรรม กล่าวว่า ที่ประชุมคณะรัฐมนตรีได้รับทราบผลการจัดงานมหกรรมวัฒนธรรมแห่งชาติ วิถีถิ่น วิถีไทย ภาคใต้ “เสน่ห์เมืองหนังโนรา รังสรรค์ศิลป์ถิ่นใต้” ซึ่งจัดขึ้นที่จังหวัดพัทลุง เพื่อเฉลิมฉลองในโอกาสที่โนรา ได้รับการประกาศขึ้นทะเบียนเป็นมรดกภูมิปัญญาทางวัฒนธรรมที่จับต้องไม่ได้ของมนุษยชาติจากยูเนสโกและกระตุ้นเศรษฐกิจฟื้นฟูการท่องเที่ยวจากผลกระทบโควิด-19  โดยการจัดงานมีผู้เข้าร่วมกิจกรรมทั้งสถานที่จัดงานจริงและเข้าชมผ่านระบบออนไลน์กว่า 1,000,000 คน ช่วยสร้างงาน สร้างรายได้ ขับเคลื่อนเศรษฐกิจฐานรากและช่วยเหลือเยียวยาศิลปิน ศิลปินพื้นบ้าน 14 คณะ กว่า 300 คน ก่อให้เกิดรายได้แก่ผู้ประกอบการอาหาร ผลิตภัณฑ์และการบริการทางวัฒนธรรม 104 ราย และผู้ประกอบการที่พัก  การท่องเที่ยวชุมชนและบริการอื่นๆ ในจังหวัดพัทลุงและอำเภอควนขนุน รวมกว่า 50 ล้านบาท   โดยหลังจากนี้จะมีการงานมหกรรมวัฒนธรรมแห่งชาติในอีก 3 ภาค ได้แก่  ภาคกลางและภาคตะวันออก เดือนเมษายน ณ จังหวัดตราด  ครั้งที่ 3 ภาคตะวันออกเฉียงเหนือ จัดเดือนพฤษภาคม ณ จังหวัดกาฬสินธุ์ และครั้งที่ 4 ภาคเหนือ จัดเดือนกรกฎาคม ณ จังหวัดพิษณุโลก โดยการจัดงานปฏิบัติตามมาตรการโควิด-19 อย่างเคร่งครัด